
    545400 SIGHIŞOARA
Piața Muzeului nr. 7, Tel./Fax 0265 – 771278
H O T Ă R Â R E A NR. 100  
                                                                din 27 iunie 2024
privind clasificarea și încadrarea unor drumuri de exploatare agricolă în drumuri vicinale și trecerea unor suprafețe din acestea din proprietatea publică a Municipiului Sighișoara în proprietatea publică a Statului și în administrarea Companiei Naționale de Administrare a Infrastructurii Rutiere S.A., necesare pentru derularea investiției ”Varianta de ocolire Sighişoara” 

            Consiliul Local al Municipiului Sighişoara, întrunit în ședință ordinară,


 
Luând act de proiectul de hotărâre, înregistrat cu nr. 21.230/25.06.2024 și la Consiliul Local Sighișoara cu nr. 21.351/26.06.2024, de referatul de aprobare, înregistrat cu nr. 21.239/25.06.2024, al Primarului municipiului, în calitate de iniţiator, calitate conferită de prevederile art. 136 alin. (1), coroborate cu cele ale art. 211 din Ordonanţa de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că prin Hotărârea Guvernului nr. 574/2024 privind declanşarea procedurilor de expropriere a tuturor imobilelor proprietate privată care constituie coridorul de expropriere al lucrării de utilitate publică de interes naţional, aprobarea listei imobilelor proprietate publică a statului, precum şi aprobarea listei imobilelor proprietate publică a unităţilor administrativ - teritoriale, care fac parte din coridorul de expropriere al lucrării de utilitate publică de interes naţional ”Varianta de ocolire Sighişoara” a fost aprobat coridorul de expropriere al lucrării de utilitate publică de interes național ”Varianta de ocolire Sighișoara”, pentru imobilele aflate pe raza U.A.T. Municipiul Sighișoara și comuna Albești;

Având în vedere Anexa nr. 4 la Hotărârea Guvernului nr. 574/2024 antemenționată, respectiv Lista cuprinzând imobilele proprietate publică a unităţilor administrativ - teritoriale care fac parte din coridorul de expropriere al lucrării de utilitate publică de interes naţional ”Varianta de ocolire Sighişoara”, aflate pe raza U.A.T. Albeşti şi U.A.T. Sighişoara din judeţul Mureş, în cadrul căreia imobilele cuprinse de la pct. 16 la pct. 26 reprezintă porțiuni ale unor drumuri de exploatare agricolă situate în extravilanul Municipiului Sighișoara în suprafață totală de 4.884,00 mp. peste care se suprapune coridorul de expropriere;

Având în vedere prevederile Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, cu modificările și completările ulterioare, cu precădere cele ale art. 2 alin. (1) și ale art. 28 alin. (1) din aceasta, coroborate cu prevederile art. 293 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere prevederile Hotărârii Guvernului nr. 53/2011 pentru aprobarea Normelor metodologice de aplicare a Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, cu modificările și completările ulterioare;

Având în vedere prevederile art. 136 din Constituția României, republicată;

Având în vedere prevederile art. 286 și art. 287 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, în speță cele ale anexei nr. 4 la aceasta;

Având în vedere prevederile art. 554 alin. (1) și art. 858 - 870 din Legea nr. 287/2009 privind Codul civil, republicat, cu modificările şi completările ulterioare, cu referire la proprietatea publică şi dreptul de administrare;

Văzând prevederile Legii nr. 213/1998 privind bunurile proprietate publică, cu modificările şi completările ulterioare;

Având în vedere prevederile Legii nr. 82/1991, Legea contabilităţii, republicată, cu modificările şi completările ulterioare; 

Având în vedere prevederile Legii nr. 7/1996, Legea Cadastrului şi Publicităţii Imobiliare, republicată, cu modificările şi completările ulterioare;     

Având în vedere prevederile art. 8 alin. (1) și alin. (2) din Ordonanța Guvernului nr. 43/1997 privind regimul drumurilor, republicată, cu modificările și completările ulterioare;

 Având în vedere că, în exercitarea atribuțiilor conferite prin art. 129 alin. (2) lit. ,,cˮ din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Ținând cont că imobilele – terenuri, așa cum sunt ele prevăzute în anexa nr. 1 la prezenta sunt situate în extravilanul Municipiului Sighișoara – domeniul public;

Ținând cont de urmărirea interesului cetățenesc și de necesitatea trecerii acestor terenuri în proprietate publică a Statului și în administrarea Companiei Naționale de Administrare a Infrastructurii Rutiere S.A. fiind necesare pentru derularea investiției și realizarea lucrării de utilitate publică de interes naţional ”Varianta de ocolire Sighişoara”;

Având în vedere adresa cu nr. 30/1028/14.06.2024 a Companiei Naționale de Administrare a Infrastructurii Rutiere S.A. - Direcția Implementare Proiecte, Serviciul Exproprieri, înregistrată la instituția noastră cu nr. 20.605/18.06.2024, prin care ne înștiințează cu privire la faptul că, bunurile imobile cuprinse în anexa susmenționată a Hotărârii Guvernului nr. 574/2024, trec în proprietate publică a Statului și în administrarea Companiei Naționale de Administrare a Infrastructurii Rutiere S.A., în calitate de expropriator, sens în care, în termen de 15 zile de la data primirii înștiințării trebuie adoptat actul administrativ al autorității publice deliberative a administrației publice locale, care să statueze această operațiune juridică a transferului dreptului de proprietate;
Având în vedere Raportul de specialitate al Biroului Public Cadastru, Topometrie și Administrare Terenuri Agricole și Forestiere – Direcția Arhitect Șef, înregistrat cu nr. 21.240/25.06.2024, prin care se propune clasificarea și încadrarea unor drumuri de exploatare agricolă în drumuri vicinale și trecerea unor suprafețe din acestea din proprietatea publică a Municipiului Sighișoara în proprietatea publică a Statului și în administrarea Companiei Naționale de Administrare a Infrastructurii Rutiere S.A., necesare pentru derularea investiției ”Varianta de ocolire Sighişoara”;

Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1), alin. (2) lit. „b” și lit. „c”, alin. (4) lit. „e” și lit. „f”, alin. (6) lit. „a”, alin. (7) lit. „m” și alin. (14), art. 108 lit. „e”, art. 139 alin. (1) și alin. (3) lit. „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, 

       



          
            H O T Ă R Ă Ş T E:

Art. 1. Se aprobă clasificarea drumurilor de exploatare agricolă cuprinse în Anexa nr. 1 la prezenta hotărâre, ca drumuri vicinale şi cuprinderea lor în inventarul bunurilor care alcătuiesc domeniul public al Municipiului Sighișoara. 

Art. 2. Date fiind prevederile art. 1 din prezenta, se va proceda la înscrierea acestor imobile în inventarul domeniului public al Municipiului Sighişoara, cu clasificarea lor ca drumuri vicinale, care se va completa în mod corespunzător cu aceste bunuri imobile.

Art. 3. Se aprobă trecerea suprafeței de 4.884,00 mp. din drumurile prevăzute la articolul 1, din  anexa nr. 1 la prezenta, din proprietatea publică a Municipiului Sighișoara în proprietatea publică a Statului și în administrarea Companiei Naționale de Administrare a Infrastructurii Rutiere S.A., conform Anexei nr. 2, care face parte integrantă din prezenta hotărâre, demers necesar pentru derularea investiției și realizarea lucrării de utilitate publică de interes naţional ”Varianta de ocolire Sighişoara”.

Art. 4. Predarea - preluarea bunurilor transmise potrivit art. 3 din prezenta hotărâre se face într-un termen stabilit prin acordul părților implicate, pentru aceasta Primarul Municipiului Sighișoara fiind împuternicit să semneze documentele în baza cărora se va face predarea - preluarea terenurilor.

Art. 5. Pentru realizarea operațiunii juridice prevăzute la art. 3 din prezenta, dacă este necesar, pentru derularea investiției și realizarea lucrării de utilitate publică de interes naţional ”Varianta de ocolire Sighişoara”, Compania Națională de Administrare a Infrastructurii Rutiere S.A., va efectua  documentațiile topo - cadastrale necesare pentru realizarea acestei investiții, inclusiv eventualele dezmembrări și alipiri ale acestor imobile în vederea realizării investiției, suportând costul tuturor acestor operațiuni.

Art. 6. Date fiind prevederile art. 3 și art. 4 din prezenta, se va proceda la operarea modificărilor corespunzătoare în inventarul bunurilor care alcătuiesc domeniul public al Municipiului Sighișoara, care se va completa în mod corespunzător cu aceste bunuri imobile rezultate în urma operațiunilor descrise a fi parcurse la art. 5 din prezenta.
Art. 7. Cu ducerea la îndeplinire a prevederilor prezentei hotărâri se încredințează Primarul Municipiului Sighişoara, Viceprimarul Municipiului Sighișoara, Direcţia Arhitect Şef, Biroul Public Cadastru, Topometrie și Administrare Terenuri Agricole și Forestiere și Biroul Buget, Contabilitate, Salarizare – Direcția Economică din cadrul Municipiului Sighișoara, precum și Compania Națională de Administrare a Infrastructurii Rutiere S.A.

Art. 8. Prin grija d-nei Anca Bizo, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.
PREŞEDINTE DE ŞEDINŢĂ,
  

    Burghelea Bogdan - Ioan                                  
                                                                                                           Contrasemnează pentru legalitate
                                    SECRETARUL GENERAL al municipiului,

                                                              Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;
  1 ex. Direcţia Arhitect Şef;

  2 ex. Biroul Public Cadastru, Topometrie și Administrare Terenuri Agricole și Forestiere;
  1 ex. Biroul Buget, Contabilitate, Salarizare – Direcția Economică;

  2 ex. Compania Națională de Administrare a Infrastructurii Rutiere S.A.
12 ex.  
B.A.

